khistorydata/jeongjo-sjw-relations huggingface dataset:
정조 24년
鄭尙愚以禁衛營言啓曰依下敎本營帳幕軍及斥堠伏兵將卒等處設粥分饋之意敢啓傳曰知道
정조 24년
鄭尙愚以御營廳言啓曰依下敎隨駕駕前別抄等處設粥分饋之意敢啓傳曰知道
정조 24년
社稷祈穀大祭親行敎是時亞獻官領議政李秉模終獻官左議政沈煥之進幣爵酒官吏曹判書金文淳奠幣爵酒官吏曹參議李魯春薦俎官戶曹判書李在學禮儀使禮曹判書李晩秀典祀官奉常正南履翼壇司令李宇炯壇上執禮副護軍沈象奎壇下執禮副應敎尹序東第一位執尊執義曺允遂第二位執尊直講韓致應第三位執尊司果閔師宣第四位執尊校理張至冕第一位大祝直閣金近淳第二位大祝副校理金履載第三位大祝奉常判官金熙華第四位大祝檢閱李存秀第一位祝史司僕正金銑第二位祝史司果李垿第三位祝史修撰洪樂安第四位祝史司果閔命爀第一位齋郞獻納南惠寬第二位齋郞司正李弘謙第三位齋郞兵曹正郞宋知濂第四位齋郞司正任百禧第一位捧俎官戶曹正郞李靖模漢城判官金明鎭戶曹佐郞徐洛修第二位捧俎官司果李舒永刑曹正郞南寅老漢城主簿金基彦第三位捧俎官戶曹正郞金箕應平市令徐應輔刑曹佐郞李在安第四位捧俎官忠勳都事李奎南平市主簿朴宗雨廣興主簿金克行盥洗位兵曹佐郞韓翼鎭禮曹佐郞權行彦爵洗位兵曹正郞尹孝寬兵曹佐郞李惟采亞終獻盥洗位典籍李龍柱掌牲令典牲判官金命淵協律郞掌樂正柳頤玄贊者引儀金思卨贊者假引儀鄭在愼謁者引儀李英孝謁者兼引儀鄭鉉贊引兼引儀黃稔贊引假引儀趙元溥祭監監察孫鎭翼李奎新
정조 24년
庚申正月初八日子時上詣社稷祈穀大祭親祭後還宮入侍時行都承旨李冕膺行左承旨李尙度行右承旨宋銓左副承旨鄭尙愚右副承旨徐有聞同副承旨趙弘鎭記事官洪奭周金啓溫記記官承膺祚記事官李存秀檢校提學鄭民始檢校直提學李晩秀檢校直閣沈象奎直閣金近淳以次侍立通禮跪啓外辦上具冕服先詣大次以待時至少頃親祭時至詣壇下板位行四拜禮詣盥洗位盥洗詣國社神位前三上香奠幣次詣后土氏神位前次詣國稷神位前次詣后稷氏神位前如初禮還降復位行初獻禮讀祝訖還詣板位行四拜禮亞獻官領議政李秉模終獻官左議政沈煥之以次行禮上詣飮福位飮福還復位行四拜禮詣望燎位望燎禮儀使跪啓禮畢上詣神室前奉安神位板訖出壇門乘輿藥房都提調李時秀進前曰享祀利成聖體若何上曰一樣矣夜氣可謂快晴矣時秀曰然矣上還入齋室敎曰口傳問安時經宿問安竝爲之可也諸臣問安訖命入外辦上改具遠遊冠絳紗袍乘輿以出至大門外降輿乘輦敎尙愚曰今日停朝市相値樂作則陳而不作之意分付典樂等處也大駕至敦化門外命尙愚出標信解嚴入敦化門進善門肅章門至協陽門外降輦乘輿入協陽門宣化門還內諸臣以次退出
정조 24년
庚申正月初八日辰時上御便殿禮房承旨入侍時右副承旨徐有聞記事官金啓溫記注官金景煥記事官李存秀以次進伏訖上曰昨日自備局已爲行會於儐使耶有聞曰聞已行會矣上曰昨以禁喧申飭於騎省而聞衛內隨駕之該郞多率伏隷自作攔後云禁雜人固是常事而此係無於法之法招致軍色郞各別申飭也有聞曰明日翌日問安及此後日次問安時世子宮亦當問安矣上曰此雖小事亦屬張大待冊禮後爲之亦未爲晩也有聞曰世子宮徽旨及馬牌問安牌當爲新造何以爲之乎上曰自政院造成而從後更爲稟定可也仍命退承史以次退出
정조 24년
行都承旨李冕膺坐行左承旨李尙度坐行右承旨宋銓坐左副承旨鄭尙愚坐直右副承旨徐有聞坐同副承旨趙弘鎭坐直注書洪奭周仕直金啓溫仕事變假注書尹致永仕
정조 24년
傳于徐有聞曰右副承旨入侍
정조 24년
徐有聞啓曰今此勅使接見時說話依例書入而或不無未盡之處令廟堂增刪以備睿覽何如傳曰允
정조 24년
藥房提調前望單子入之李秉鼎落點
정조 24년
判義禁前望單子入之趙尙鎭落點
정조 24년
鄭尙愚以兵曹言啓曰今此進賀兼謝恩使一行赴燕時所把驛馬依備邊司知委以二十四匹磨鍊而比昨年進賀使時減三匹矣應把驛馬二十四匹內忠淸道驛馬五匹全羅道驛馬五匹慶尙道驛馬九匹今正月二十七日京中逢點江原道驛馬三匹咸鏡道驛馬二匹自本道直爲起送而趁同月三十日逢點於安州之意各該道監司處行移何如傳曰允行中員役猶多限二十人給馬湖南湖西各減二匹嶺南減三匹關東減一匹而不足四匹則兩西補把事三懸鈴知委亦令廟堂知此釐正使行時兩西爲弊之端專由於行中雜物今人自奉太過侈濫成習之致所謂充口之物一切剋減渡江時當別遣御史考察一有慢忽則仍以御史差送行臺當該書狀官拿致以其法從事近來朝綱雖曰掃地寧有令不行之弊乎
정조 24년
徐有聞以禮曹言啓曰揀擇單子二張自漢城府輸送故捧入之意敢啓傳曰知道
정조 24년
戶曹判書李在學疏曰伏以月正元日受天之祐儲宮之盛禮涓吉宗祊之寶籙益鞏萬億年無疆之慶基自今日懽忻蹈舞之忱八域惟均仍伏念臣於元朝陪扈之餘忽伏奉傳敎下者以臣特授戶曹判書臣驚惶震懍不覺五內之失守臣之百無肖似最居人下非但自知之明實是聖鑑之所俯燭而今玆誤恩又下於千萬夢想之外未知聖明奚取於臣而有此格外之命也臣濫叨本兵恰過半年而莫副委畀之眷徒積不職之罪觸事昏謬久而蔑效其精力才具之不能堪承斯已驗矣如此而尙可擬議於度支重任耶六卿之選孰非難愼而至於是職尤有別焉掌一國之財總八路之賦經用之贏縮民力之裕竭專係於得其人與否故其所愼簡自古爲然而近來廷臣之經是任者亦非多人則可知其不可人人濫授也況今客使相續責應倍煩雖幹局通鍊之人此時此任必將却顧逡巡迺以如臣之疎迃憒劣自來昧昧者遽爾畀之於衆務旁午之際受命歷日如墮煙霧茫然不知其頭緖僨誤之患迫在目前臣固不足恤其於國家大事何哉至若臣一己之私雖不敢煩陳而顧以綿薄之力過被隆厚之渥中權地部是何等要任而左右兜攬殆若倘來萬萬非平日寒素之本分集木履氷未足喩其憂懍也小器易盈過福招災狼狽顚躓理必無幸安得不有望於天地父母終始生成之澤耶方當祝慶之日有非言私之時冒膺召牌粗伸微忱而反躬自省惶愧交切何敢以一時暫出晏然爲蹲據之計乎連値淸齋無路號籲今始略入文字仰暴衷懇伏乞聖慈俯賜鑑諒將臣所叨職名亟行鐫改回授可堪之人以幸國事仍治臣瀆擾之罪以昭法紀不勝幸甚臣無任云云答曰省疏具悉卿其勿辭行公
정조 24년
禮曹判書李晩秀疏曰伏以以歲之元以月之正以日之吉受皇天篤棐之眷承先王丕顯之謨冊我元子定位儲宮賁三加之盛儀擧六禮之慶典如日初升如川方至宗社億萬年泰山磐石之基其始自今八域舍生之倫莫不欣欣鼓舞於歡聲喜氣之中臣以出入講席之蹤是日登筵親承玉音古人之殿上呼萬歲猶未足形容其歡欣忭祝之忱忽於此際賁然寵命有隕自天擢臣以卿月之班畀臣以宗伯之任臣未敢知殿下何取於臣而誤恩至此也臣之釋褐策名今纔一周星耳謹稽國朝故事除非才器特異不次超遷則雖名臣碩佐之位至崇顯者往往多數十年棲遲下僚久而方進朝家之儲養人才愼惜名器之意蓋可見矣大易所謂積小以大方有允升之吉也臣本姿性愚魯學識蔑裂庸庸憒憒最居人下試之日用百爲無一之可稱而偏蒙造化陶甄之澤指導蒙迷如父詔子庇覆愆尤如天育物以寵光爲衣以邇班爲家無日而非恩造無事而非王靈於是乎平步亨衢安坐膴仕譬如轉坂之丸汰輈之矢年增月遷一直滾到臣亦人耳豈不知一身驟躐之愧私門滿盈之懼而心膽感激忽忘其軀端居所自矢者唯以夷險不擇湯火不避爲一分塵刹之報此案先臣之平日申申勉誡臣者也夷考其實則上而不能宣揚德意裨補聖治中而不能殫誠竭力當官盡職下而不能斂巽榮塗粗守拙分曠位素餐觸處生疣紆靑拖紫恬若無恥將不免仰玷聖簡俯忝先訓每中夜點檢怵然驚懍集木臨淵不足爲喩迺玆八座崇秩春官長席是何等國之重任也一朝加之於聲望不及夢寐不到之身臣將以何命分以何力量承當此大擔夯也冥升不已其亦致負乘之寇而後已矣況今三大慶禮一時齊擧儀縟事殷千載初有此時典禮之臣必得明習掌故綜練事務者然後方可以周章有司之常職布濩邦家之休運物采儀文秩然告成如臣空疎鈍劣置之執事監工之列猶懼不堪則其於此任誠萬萬非其人也至於賓僚華銜昵侍溫文之座與聞緝熙之學豈不是至榮大幸而周歲勸講醜拙畢露淸朝遴選才彦林立更何敢唐突僥冒於兩坊濟濟之時哉臣自受命以來惝祝震越鑽地不得而始則擧行旁午倉卒出膺間又淸齋連日不敢煩瀆今始略入文字仰塵聰聽伏乞聖上天地父母曲察由中之懇特垂體下之仁將臣新授職秩亟命收還以重公器以安私心不勝大願臣無任云云答曰省疏具悉卿其勿辭行公
정조 24년
庚申正月初九日午時上御便殿都承旨入侍時行都承旨李冕膺記事官洪奭周記注官承膺祚記事官李存秀以次進伏訖上曰奉朝賀當書玉印篆文耶冕膺曰姑未分排而聞都監堂上言則臣父當書敎命文金翊休當書玉印篆文云矣上曰老人筋力足可書之耶冕膺曰僅可成字而當使寫字官補畫矣上曰老人之筆此尤可貴何必補畫乎聞有回巹時所用瓢杯云果然否冕膺曰此是臣父醮禮時所用而甲寅回巹時果又用之矣上曰此甚可貴故今番嘉禮時欲取用矣敎命文誰當製進乎冕膺曰文衡當製進云矣上曰令禮判知委文衡預先構出而待日氣和暖時奉朝賀入來書之而其時知申亦爲隨往也奉朝賀筋力優可入來耶冕膺曰行步甚艱故難以入闕而書敎命時當詣都監矣上曰奉朝賀年德當爲今世第一而予猶有未及盡用之嘆矣仍命退承史以次退出
정조 24년
庚申正月初九日午時上御便殿禮房承旨入侍時右副承旨徐有聞記事官洪奭周記注官承膺祚記事官李存秀檢校提學鄭民始檢校直提學李晩秀以次進伏訖上曰揀擇單子今幾畢捧耶晩秀曰然矣上曰外方則不必使之上來矣命書榻敎曰吏判兼帶藥院之任許遞前望單子入之又命書榻敎曰判義禁洪檍許遞前望單子入之仍命退諸臣以次退出
정조 24년
行都承旨閔台爀未肅拜行左承旨李書九坐直行右承旨李尙度坐左副承旨鄭尙愚坐右副承旨徐有聞坐直同副承旨趙弘鎭坐注書洪奭周仕金啓溫仕直事變假注書尹致永仕
정조 24년
藥房提調李秉鼎副提調徐有聞啓曰聖人履端第祿鼎至慶禮誕定鞏磐泰之丕基吉日載涓答神天之洪休歡欣蹈舞八域同春親臨太社祈年孔夙伏未審日間聖體若何寢睡水剌之節何如臣等率諸御醫趁早入該詳察聖候爲宜王大妃殿氣候何如惠慶宮氣候何如臣等不任區區下忱敢來問安竝此仰稟答曰知道慈殿慈宮氣候一樣卿等不必入侍矣
정조 24년
王大妃殿惠慶宮中宮殿藥房口傳問安答曰知道
정조 24년
徐有聞啓曰來十一日輪對日次矣敢稟傳曰當次人受點後日次待令
정조 24년
鄭尙愚啓曰來十一日朝參日次矣敢稟傳曰停
정조 24년
鄭尙愚啓曰備邊司郞廳來言今日賓廳日次而無時急稟定事不得來會云矣敢啓傳曰知道
정조 24년
李尙度啓曰行右承旨宋銓今日不爲仕進卽爲牌招何如傳曰許遞前望單子入之
정조 24년
鄭尙愚啓曰社稷動駕時摠管李東植混入攔後之內事未前有萬萬可駭所當重勘而本院請推之外無他可施之罰何以爲之敢稟傳曰雖是生疎所致駭然則甚矣爲先遞差挾輦攔後之許入紀律可知該將臣爲先越俸一等可也
정조 24년
傳于趙弘鎭曰政官牌招開政
정조 24년
有政吏批行判書金文淳進參判未差參議尹光普進行右承旨李尙度進啓曰刑曹判書今當差出而擬望之人乏少政府西壁竝擬何如傳曰允以閔台爀爲吏曹參判金近淳爲應敎李祖源爲刑曹判書金晩淳爲司僕主簿李致中爲內醫提調
정조 24년
兵批判書趙鎭寬進參判金履翼病參議申獻朝入直參知兪岳柱病同副承旨趙弘鎭進以具世勣爲知事柳孝源爲兼訓鍊都正申亨祿林順範爲外營部將韓吉謩爲許沙僉使上護軍趙尙鎭護軍宋銓竝單付僉知單吳應常宣傳官單李石求任聖皐
정조 24년
吏批再政以李致中爲左參贊趙儀逵爲光陵令兼直閣單金近淳洪檍爲工曹判書
정조 24년
都承旨前望單子入之閔台爀落點
정조 24년
以留都大臣取稟傳于鄭尙愚曰左相留都
정조 24년
兵曹口傳政事以趙尙鎭爲守宮大將徐有大爲舟師大將
정조 24년
徐有聞以內醫院都提調提調意啓曰進上鍼子及諸醫所用鍼子例有三年一次造成之規而今年乃是當次之年依例精造進上後分給諸醫何如傳曰允
정조 24년
鄭尙愚以兵曹言啓曰今此進賀兼謝恩使一行赴燕時所把驛馬分定各道事草記批旨內傳曰行中員役猶多限二十人給馬湖南湖西各減二疋嶺南減三疋關東減一疋而不足四疋則兩西補把事三懸鈴知委亦令廟堂知此釐正而使行時兩西爲弊之端專由於行中雜物今人自奉太過侈濫成習之致所謂充口之物一切剋減渡江時當別遣御史考察一有慢忽則仍以御史差送行臺當該書狀官拿致以其法從事近來朝綱雖曰掃地寧有令不行之弊乎事命下矣謹依下敎應把驛馬二十匹內忠淸道驛馬三匹全羅道驛馬三匹慶尙道驛馬六匹今正月二十七日京中逢點江原道驛馬二匹咸鏡道驛馬二匹直爲起送而趁同月三十日逢點於安州黃海道驛馬二匹平安道驛馬二匹自本道前期抄擇入送灣上事各該道監司處三懸鈴知委之意敢啓傳曰知道
정조 24년
鄭尙愚以兵曹言啓曰今此園幸時隨駕馬步軍兵哨數依定例當爲磨練而在前則伏兵部字內除之只設斥候果川始興廣州水原境內斥候伏兵壯勇外營及廣州府各隨地方擧行傳語軍則只部字內排立壯勇內外使各率旗鼓長安門外跪迎後仍爲隨駕今番則依筵敎跪迎節次除之而善騎隊一哨旗鼓前排別將率領先詣津頭大駕渡涉時迎接後出駐信地一哨該將率領自闕外侍衛壯勇營京軍二哨將官率領先詣津頭竝與善騎隊二哨大將率領侍衛舟橋迎接以小軍物擧行隨駕各營馬步軍當日曉頭或前一日從便先詣津頭園所設布帳華城府擧行留都營狀啓例爲付撥事曾有定式矣竝依此擧行各差備入把驛馬別單書入而隨駕營則三營例爲輪回而再昨年禁衛營隨駕昨年訓局隨駕今年則御營廳爲隨駕當次訓局爲留陣當次禁衛營爲留營當次後廂則以壯勇營鄕軍八哨磨鍊壯勇外營親軍衛三番別軍官三十人長樂隊五部外使率領自遲遲臺爲先廂出宮時前排近年連因下敎自訓局擧行禁軍一番挾輦軍一百名以留營軍磨鍊留陣大將率訓局步軍五哨馬軍二哨爲先後廂而到津頭落後入來還宮時亦依此擧行弘化門外留陣則置之摠戎使率訓局步軍一哨御營廳鄕軍一哨通化門外朝房留駐矣今番則何以磨鍊乎敢稟傳曰竝依此爲之而留陣軍兵之連日露處可悶三營標下軍通同輪日分用兩營步軍三營馬軍亦令分日輪回事此後依扈衛軍官例定式載之整理定例可也
정조 24년
園幸時軍令正月十六日出宮始興縣行宮晝停自闕門二十三里華城行宮少駐自始興縣行宮四十里園所展謁親祭宿所自華城行宮二十里以上八十三里十七日還詣華城行宮宿所十八日始興行宮晝停當日還宮
정조 24년
庚申正月初十日辰時上御便殿左副承旨入侍時左副承旨鄭尙愚記事宮金啓溫記注官金景煥記事官李存秀以次進伏訖命書傳敎曰歲後今至多日而夜夜幾明發晝亦不能酬接機務上辛祈穀卽爲民祝豐之擧也齋心虔誠强力往來外此則雖都監擧行之節姑皆一未酬應以至會同之遲遲者顧予孺慕實難自堪於値慶告喜之日而兼以利膈降氣之屬日試三數鍾其奈按抑忍住之無方何哉少伸此心然後稍紓此心所可幸者勅行之差緩何必令該曹推擇乎十六日曉發詣顯隆園展禮留宿一夜翌晩還至行宮待曉仍卽還宮該房知悉擧行仍敎曰應爲按例擧行者斯速擧行而趁卽知委於各司也命退承史以次退出
정조 24년
庚申正月初十日午時上御便殿右副承旨入侍時右副承旨徐有聞記事官金啓溫記注官金景煥記事官李存秀定例堂上鄭民始以次進伏訖上曰外使入侍出榻敎賤臣承命出傳與壯勇外使徐有隣偕入進伏上曰卿等見俄下傳敎乎民始曰見之矣上曰此時孺慕實難自抑故必欲少伸此心矣民始曰臣等屢登筵席仰聆下敎豈不知聖意之所在而今此慶禮卽所以宗廟饗之子孫保之也此足爲聖心仰慰之端而今此聖慕之過情恐有妨於保嗇之道不勝下情之憂慮矣上曰卿之病勢不至添劇否若難隨駕則先期進詣好矣民始曰賤疾雖難自强豈敢爲先詣之計乎臣則欲隨駕矣上曰外使從速下去然後可以擧行矣何當下往乎有隣曰明將下去矣上曰行幸旣定內使不可不備矣仍命書傳敎曰只知分揀之例仍本兼而傳敎句語之區別則不能諦悉容或爲公罪前大將申大顯分揀仍卽牌招傳授虎符及傳令牌承旨亦爲敍用又命書榻敎曰都承旨許遞前望單子入之仍敎曰今日酬應甚難矣整理諸堂及兵戶判旣令入來非不欲召見而誠難自力所當稟定者皆令今日內以草記爲之而卿則旣適登筵就其中應行事務仍爲稟定也民始曰園幸時諸般擧行等節載在定例不可不稟定事外一依定例擧行之意知委各司乎上曰依爲之民始曰本營及各司盤纏磨鍊實數後以外整理所錢取來內營分給後草記事定式而先以內營錢用下追後充報之意曾有稟定擧行矣今亦依此擧行乎上曰依爲之民始曰留都所狀啓出付留陣營擧行而始興以後從撥所馳啓矣今亦依此擧行乎上曰依爲之民始曰部字內外傳語軍置之自闕門至鷺梁塘馬或有留陣營專當之時或有禁軍馬兵騎士合設之時長栍峴以下以訓局馬兵擧行矣今亦依昨秋例擧行乎上曰依爲之民始曰自京至鷺梁植炬各站芻豆器皿軍馬柴草依例擧行事分付乎上曰依爲之民始曰留營權察將臣每當幸行之時有下敎則以時巡察宮墻諸處如無下敎則不敢擅離而昨秋以此後輪夜時或爲之事有下敎矣今亦依此擧行乎上曰依爲之民始曰園所經宿時齋室外虎網子依例擧行乎上曰置之可也竝出擧條命民始有隣先退上曰兵判若已入來則進軍令節次此亦酬應以承傳色入之也命退以次退出
정조 24년
行都承旨閔台爀坐行左承旨李書九坐行右承旨李尙度坐左副承旨鄭尙愚坐直右副承旨徐有聞坐同副承旨趙弘鎭坐直注書洪奭周仕金啓溫仕直事變假注書尹致永仕
정조 24년
傳于李書九曰左承旨入侍
정조 24년
傳于李尙度曰右承旨入侍
정조 24년
徐有聞啓曰今十六日顯隆園親祭祭文當爲製進大提學洪良浩待明朝牌招何如傳曰允
정조 24년
傳于鄭尙愚曰今番則舟橋竝與小軍物而置之舟師大將只率五雙前排祗迎事分付
정조 24년
以吏曹隨駕官單子傳于趙弘鎭曰五曹隨駕三曹之以亞三堂進去者事體苟簡初則以優老之意六十以上皆勿隨駕矣左相旣請行刑判之筋力如可能使之隨駕吏曹則參議許遞大抵定例何敢一毫違越而格外敦寧府之書入吏判事大是不察若此則他餘條件亦安知不如此乎此後園幸文書聯銜等格式依乙卯年例擧行而每年園幸命下則定例堂上自該曹依陵幸整理使借銜例直爲啓下還宮後減下園幸諸務該所專管檢飭該房承旨進去捧入堂上一員亦當輪回仕進以此載之定例及政院備局謄錄爲園寢所重辛勤定式之節雖微事若或令久而放忽如今吏曹之爲則是豈本意乎以此分付
정조 24년
鄭尙愚以都摠府言啓曰今日入直內三廳武兼禁軍及軍兵等當爲中日習射而立春相値不得爲之之意敢啓傳曰知道
정조 24년
鄭尙愚以兵曹言啓曰今正月十一日武臣賓廳武經講書日次而立春相値中日旣已停止則武經講亦不得循例爲之之意敢啓傳曰知道
정조 24년
鄭尙愚以兵曹言啓曰今正月十一日立春改火進上時宗廟署社稷署永禧殿永寧殿景慕宮毓祥宮宣禧宮依例改火奎章閣議政府承政院漢城府一體頒火之意敢啓傳曰知道
정조 24년
鄭尙愚以兵曹言啓曰闕內入直訓鍊都監局別將把摠哨官及內三廳將守門將御營廳把摠哨官等番單子每中日入啓受點矣今此幸行相値勢難受點依定式今正月十九日入直人員十四日入啓單子竝爲受點趁期替直分所單子十五日書入巡將監軍十五日入啓單子預爲排日受點逐日受牌大省記及別省記自十六日十八日至十五日預爲書入京中軍號亦自十六日十八日至十五日預爲啓下留置政院逐日頒布隨駕所軍號自隨駕所啓下頒布之意敢啓傳曰知道
정조 24년
鄭尙愚以兵曹言啓曰今此園幸時留陣訓鍊大將李漢豐以先廂大將江頭隨駕而在前如此之時留陣軍兵則留營大將竝與留營軍兵都領留陣或該營都提調兼察中軍代領矣今番則何以爲之乎敢稟傳曰都提調留都仍爲摠察可也
정조 24년
鄭尙愚以兵曹言啓曰今此園幸時別隨駕將臣以何大將隨駕乎敢稟傳曰禁將之筋力尙愆使之別隨駕可也
정조 24년
鄭尙愚以兵曹言啓曰今此園幸時禁衛營留營而禁衛大將徐有大隨駕矣留營軍兵無領率之人在前如此之時有他大將或中軍代領之例今番則何以爲之乎敢稟傳曰前大將李邦一代領可也
정조 24년
徐有聞以成均館兼大司成意啓曰迎詔日慕華館及仁政門外儒生整齊等事該曹節目已爲啓下矣自前迎勅時假儒生祗迎等事例以計士律官畫員寫字官日官醫官譯官中限四十人分排擧行矣今亦依前例所屬各該司預爲申飭知委之意敢啓傳曰知道
정조 24년
鄭尙愚以舟橋司言啓曰舟橋鋪板排設吉日令日官池景喆推擇則今月十二日卯時爲吉云當日臣文淳率都廳臣李文喆出往始役之意敢啓傳曰知道
정조 24년
庚申正月十一日辰時上御便殿右副承旨入侍時右副承旨徐有聞記事官金啓溫記注官承膺祚記事官李存秀檢校提學鄭民始檢校直提學李晩秀以次進伏訖上曰新除春桂坊初令會同日肅拜矣儀節尙多未備而其間講筵則諭善僚屬如前陪講爲好肅拜則更待下敎爲之事分付有聞曰今此幸行時本院印信當爲齎去守宮時所用印信依例取用於禮曹乎上曰依此爲之民始曰今此園幸時御營廳隨駕而軍兵則丙辰年御營鄕軍二哨馬軍一哨隨駕丁巳年訓局馬軍二哨步軍三哨隨駕云今番則何以爲之乎上曰訓局步軍二哨馬兵一哨隨駕可也出擧條民始曰園幸時塘馬依昨秋例擧行事筵稟知委矣今聞昨秋則以兼行陵幸之故塘馬分排與定例有異云今番則一依定例擧行之意分付何如上曰依爲之出擧條命書傳敎曰今聞左相欲爲隨駕領相時兼都監都提擧亦甚便好領相留都之意令備郞傳諭晩秀曰長陵令趙廷鉉都監郞廳差下而六朔受香在於今十三日令該曹閑司口傳相換何如上曰依爲之出擧條命退諸臣以次退出
정조 24년
庚申正月十一日未時上御便殿左承旨入侍時行左承旨李書九記事官金啓溫記注官承膺祚記事官李存秀以次進伏訖上曰隨駕官單子多有錯誤處申飭該曹使之修正今日內入啓也仍命退承史以次退出
정조 24년
庚申正月十一日酉時上御便殿右承旨入侍時行右承旨李尙度記事官金啓溫記注官承膺祚記事官李存秀以次進伏訖命書兵曹草記批答訖上曰朱書若從近始役則亦當使承旨與聞矣平日用工於大全者何如尙度曰少時讀節要而大全語類則不過涉獵而止矣上曰幸行時守宮承旨望筒何不入啓也尙度曰例於前期三四日擬入受點矣上曰今日入啓事分付仍命退承史以次退出
정조 24년
行都承旨閔台爀坐行左承旨李書九坐行右承旨李尙度坐左副承旨鄭尙愚坐直右副承旨徐有聞坐直同副承旨趙弘鎭坐注書洪奭周仕金啓溫仕直事變假注書尹致永仕
정조 24년
傳于徐有聞曰禮房承旨與尙衣提調入侍
정조 24년
有政吏批判書金文淳進參判未差參議尹光普進行右承旨李尙度進以韓用龜爲吏曹參判朴崙壽爲尙衣正
정조 24년
兵批判書趙鎭寬進參判金履翼參議申獻朝病參知兪岳柱入直以李益運爲副摠管韓光烈爲訓鍊主簿護軍李冕膺副護軍徐英輔竝單付
정조 24년
以司諫朴崙壽初度呈辭傳于趙弘鎭曰許遞
정조 24년
吏曹口傳政事園幸整理使四望判敦寧鄭民始禮曹判書李晩秀大護軍徐有大副護軍金祖淳
정조 24년
傳于鄭尙愚曰舟橋大小軍物除之之時相風旗七十二面則依例列立今番則相風旗亦只於每船一旗排立事分付
정조 24년
吏曹口傳政事長陵令趙廷鉉司宰僉正林㝡遠相換
정조 24년
庚申正月十二日未時上御便殿禮房承旨與尙衣提調入侍左副承旨同爲入侍時左副承旨鄭尙愚右副承旨徐有聞記事官洪奭周記注官金景煥記事官李存秀尙衣院提調鄭民始二直提學李晩秀以次進伏訖上敎晩秀曰敎命文句數太多老人難以書之令文衡稍加刪減好矣仍命書兼贊善宋煥箕敦諭曰開講而卿以師傅膺命冊儲而卿以賓僚被召一如卿承先正以師傅爲賓僚之故事家國之幸若相符契吉朝載近和煦向舒此時卿行豈竢駕屨卿須卽起登道賁我春邸之盛禮仍又命書傳敎曰此敦諭遣史官傳諭于兼贊善又命書贊善李城輔敦諭曰今以卿爲侍講院贊善除目之出朝野胥欣如將見干旄在郊雖以宋先正難進之義我顯廟冠禮一命卽膺卿所取準者先正也予何多誥卽日幡然來思登我胄筵仍又命書傳敎曰此敦諭遣史官傳諭于贊善又命書傳敎曰昔我先王孝廟光陞儲位也始設贊善進善諮議等職以待山林之士時則有金文敬公爲贊善爾祖文正公爲進善徵士李惟泰爲諮議至今稱宮僚之盛揀可以比隆於三代顧予承先王之丕基行冊儲之大禮而爾之從叔都憲爲贊善爾爲諮議凡周亦世有奕其光爾豈不與有榮矣乎爾以爾家之人講道邱園克紹家聲登招旌之列而縻挾冊之任予心欣喜何以形喩爾須亟回東岡之志儀我講肆事令政院下諭于諮議宋穉圭處仍敎曰此敦諭及下諭卽令閣臣及抄啓文臣中善書人書出以送也民始曰今此園幸時自鷺梁南岸至始興晝停所植炬代以燈軍擧行之意分付何如上曰依爲之出擧條民始曰行宮環衛軍兵若因特敎以他營將官權領則領軍之人不可無手旗自壯勇營製造純黃手旗數三面以爲臨時取用之地何如上曰依爲之出擧條晩秀曰今十六日顯隆園行幸時出宮吉時當爲磨鍊以入而問于日官則十五日亥時尤爲大吉云嚴時刻稍早分排似好故敢此仰達矣上曰依爲之出擧條尙愚曰昨因司謁之不爲分明來傳吏曹參議混捧許遞傳旨臣之矇然不審不勝惶悚而吏曹參議自在仍帶中今有政命一體牌招何如上曰依爲之出擧條仍命退諸臣以次退出
정조 24년
行都承旨閔台爀式暇行左承旨李書九坐行右承旨李尙度坐左副承旨鄭尙愚坐直右副承旨徐有聞坐直同副承旨趙弘鎭坐注書洪奭周仕金啓溫仕直事變假注書尹致永仕
정조 24년
傳于徐有聞曰禮房承旨與來待諸臣入侍
정조 24년
以園幸整理使望傳于鄭尙愚曰壯勇提調時任內使同爲啓下
정조 24년
吏曹口傳政事園幸整理使四單鄭民始李晩秀徐有大金祖淳園幸整理使例兼單申大顯以金基允爲西部都事
정조 24년
李尙度以吏曹言啓曰繕工監假監役李博載呈狀內矣身素患痰癖之症當此換節之時一倍添劇時月之內萬無供職之望卽速入啓遞改云身病旣如是則不可强令察任改差何如傳曰允權付軍職三人見在諸窠口傳單付可也
정조 24년
吏曹口傳政事以金日柱爲童蒙敎官李東允爲監役吳熙常爲長陵參奉
정조 24년
兵曹口傳政事以沈來永爲副率金會淵爲侍直沈應奎爲洗馬副司果李永翼副司正任忠白李之受副司猛徐有齡竝單付
정조 24년
傳于鄭尙愚曰聞其經學且是先正之後前監役成時柱桂坊窠擬入事分付
정조 24년
徐有聞以冠禮冊儲都監都提調意啓曰本都監郞廳前縣監趙祥逵時無職名令該曹口傳付軍職冠帶常仕何如傳曰允
정조 24년
徐有聞以冠禮冊儲都監都提調意啓曰本都監監造官前敎官朴宗慶前參奉沈允之前參奉具悌元時無職名令該曹口傳付軍職使之冠帶常仕何如傳曰允
정조 24년
徐有聞以冠禮冊儲都監都提調意啓曰前主簿金在昌本都監郞廳加差下使之察任而時無職名令該曹口傳付軍職以爲冠帶常仕之地何如傳曰允
정조 24년
兵曹口傳政事以成時柱爲洗馬副司果金在昌副司猛金世淳朴尙榮金基允副司正朴宗慶副司猛沈允之具悌元以上竝單付
정조 24년
吏曹王世子冠禮時賓望領議政李秉模預差望左議政沈煥之贊望禮曹判書李晩秀預差望禮曹參判鄭大容主人贊冠望兼輔德金祖淳預差望輔德金羲淳執冠望尙衣正朴崙壽預差望尙衣僉正徐敎修王世子冠禮時主人望安春君王世子冊儲時捧敎命執事二望安城郡守朴宗羽興海郡守尹應鉉捧竹冊執事二望司僕主簿金晩淳氷庫別檢徐有敎捧玉印執事二望靑陽縣監柳尋春東部都事宋欽詩捧敎命冊印案二望敦寧參奉吳熙常童蒙敎官金日柱褥席執事望監役李東允
정조 24년
徐有聞以冠禮冊儲都監都提調意啓曰敎命文竹冊文製述官書寫官及玉印敎命篆文書寫官別單書入之意敢啓傳曰知道
정조 24년
徐有聞以冠禮冊儲都監都提調意啓曰敎命文草圖書勿爲封進直爲正書事命下矣書寫官奉朝賀李命植自今日正書之意敢啓傳曰知道
정조 24년
徐有聞以冠禮冊儲都監都提調意啓曰竹冊文書寫官光恩副尉金箕性玉印篆文書寫官行大護軍金翊休今日正書而冊印正副本內入之節欲爲安徐事命下矣何以爲之敢稟傳曰安徐可也
정조 24년
冠禮冊儲都監別單敎命文製述官判府事洪良浩預差知敦寧李秉鼎竹冊文製述官領議政李秉模預差判敦寧鄭民始敎命文書寫官奉朝賀李命植預差吏曹判書金文淳竹冊文書寫官光恩副尉金箕性預差漢城判尹徐邁修敎命二字篆文書寫官工曹判書洪檍預差行都承旨閔台爀
정조 24년
徐有聞以冠禮冊儲都監都提調意啓曰本都監郞廳及監造官別單書入之意敢啓傳曰知道
정조 24년
冠禮冊儲都監別單郞廳二員應敎金近淳修撰曺錫中監造官六員西部都事金基允前敎官朴宗慶前參奉沈允之義盈庫奉事金世淳前參奉朴尙榮具悌元
정조 24년
徐有聞以冠禮冊儲都監都提調意啓曰本都監郞廳監造官分房別單書入之意敢啓傳曰知道
정조 24년
徐有聞以冠禮冊儲都監都提調意啓曰本都監各房自今日始役監造官一員依前例輪回入直之意敢啓傳曰知道
정조 24년
徐有聞以冠禮冊儲都監都提調意啓曰本都監闕內待令郞廳依前例以入直武臣兼宣傳官差下使之輪回察任何如傳曰今番則入直摠郞爲之可也
정조 24년
徐有聞以禮曹言啓曰卽接健元陵參奉所報則本陵六朔朔望焚香受香在於明日而新除授令趙象存時在全羅扶安地未及上來參奉今方入直受香無人云在外令趙象存今姑改差其代卽令該曹口傳差出以爲受香之地何如傳曰允
정조 24년
吏曹口傳政事以趙鎭寧爲健元陵令長陵參奉吳熙常敦寧參奉兪常柱相換徐有聲爲西部都事李勉求爲永陵參奉義盈奉事單徐有齡典設別檢單任忠白假監役單李之受
정조 24년
鄭尙愚以整理所兵曹言啓曰今此園幸時宣傳官廳差備單子李身敬申絅徐春輔書下矣當爲單付啓下而李身敬則方在職牒還收中何以爲之敢稟傳曰敍用可也
정조 24년
兵曹口傳政事副司果趙祥逵宣傳官三單李身敬申絅徐春輔
정조 24년
鄭尙愚以整理所壯勇營言啓曰今此園幸時隨駕各司堂郞員役盤纏馬貰糧料一依成冊先以別剩庫錢一千二百十兩八錢一一頒給待外整理所錢上來還報之意敢啓傳曰知道
정조 24년
鄭尙愚以整理所舟橋司言啓曰舟橋排設今日畢役之意敢啓傳曰知道
정조 24년
庚申正月十三日辰時上御便殿禮房承旨與來待諸臣入侍時右副承旨徐有聞記事官洪奭周記注官金景煥記事官李存秀冠禮冊儲都監都提調李秉模尙衣提調鄭民始禮曹判書李晩秀以次進伏訖秉模曰數日日氣稍解聖體若何上曰一樣矣秉模曰王大妃殿氣候若何上曰一樣矣秉模曰惠慶宮氣候若何上曰一樣矣上曰竹冊文可謂善成而文衡所撰敎命文亦好老人之能如是製進亦可貴矣秉模曰觀於其文亦可知福力之厚矣秉模曰王世子冠禮冊儲都監自今日會同擧行矣謹稽顯廟辛卯冊封儀軌冠禮冊禮嘉禮同行於一年今番慶禮之三禮齊擧前後一揆沕然相符都監凡事一依辛卯謄錄擧行而丁未庚戌丙辰癸亥謄錄亦依下敎考出倣用當宁己卯慶禮時儀節一體參考奉行何如上曰依爲之出擧條秉模曰都監擧行一從簡約米木錢不必依前例優數取來姑爲隨所入從略取用於該曹何如上曰依爲之出擧條秉模曰冠禮時不可無檢飭儀節之人丁未慶禮時因大臣所奏宮官中解禮者一員持儀註陞堂擧行矣今番亦依此禮預爲擇定何如上曰今番則閣臣中一人贊笏可也出擧條秉模曰冠禮時閣臣似當進參而班次宜入於儀註以此分付該曹何如上曰依爲之出擧條上曰今番都監多用辛卯儀軌明聖聖后家私親若爲都監郞官則當甚貴矣況淸風宅後爲淸原家而己卯年其家人亦爲郞官適乏蔭仕之人首仕參奉權付軍職其代口傳擬入仍差監造官可也秉模曰齋郞則例不當移差於監造官故敢此仰達矣上曰然則監造官欲爲啓下人中有實職人權付司果使之擬入可也出擧條秉模曰都監別看役以丁未看役人丁遇泰崔致侃使之擧行何如上曰依爲之出擧條秉模曰都監凡事務從省略至於粉牌亦伏奉勿用之敎第念貢人市人及工匠輩例不無各司推捉等待之弊出擧條各別嚴飭何如上曰依爲之今番擧行之體予意爲之唯在於卿等之奉行矣出擧條秉模曰輦輿玉轎座子倚子及踏掌所排勿用廣的事曾有先朝受敎而向來正輦修補時該曹擧行未免不審臣等亦甚惶悚此後則一遵受敎以草綠禾紬鼎紬兩色中進用之意分付何如上曰依爲之出擧條上曰卿則出去進詣都監而省略之節更須加意也秉模退出晩秀曰三加禮成賓字之載在禮文王世子定字先期擇吉政府以下命招會議入啓受點然後可以依禮文擧行定字吉日以今月內推擇以入何如上曰待書下擇吉日書入受點可也出擧條晩秀曰王世子冊禮時殿下臨殿宣冊臨時當下敎事命下矣儀註節目今當啓下以親臨磨鍊以入乎上曰以予近日精力難以自力儀節則書入而臨時當有下敎者矣出擧條晩秀曰王世子冠禮冊禮殿下臨殿命賓贊朝謁進謝箋百官賀王世子處所以何處爲之王世子出入門路以何門磨鍊乎上曰臨殿之難强言於領相矣其餘節次臨時更稟可也出擧條晩秀曰王世子冠禮後行各殿朝謁冊禮後又行各殿朝謁載在禮文而今番則冠禮冊禮同日行禮冊禮後又有謝箋之禮朝謁今番則何以爲之乎上曰當兼爲之出擧條晩秀曰冠禮時三加服色受冊時服色謹依禮文擧行而王世子初出房時服色依辛卯庚戌年例以雙髻玉簪鴉靑直領縧帶磨鍊令尙衣院製入何如上曰三加服皆自殿宮措備內下況此乎至於鴉靑團領非五禮儀所在列朝所御可考而知今番則仍著講學時服色可也出擧條晩秀曰謹稽儀禮賓授醴冠者筵西拜受觶賓東面答拜註以爲筵西拜南面拜也賓答拜於西序東面者明成人而爲禮異於答主人五禮儀則以筵西拜爲西向拜故儒臣鄭經世以爲南字之誤庚戌謄錄大臣引其論以南向拜筵稟釐正今番亦依此磨鍊何如上曰依爲之出擧條晩秀曰五禮儀冠禮儀參用開元禮大明會典而設位條序外之帷只載擬置饌物之文醴席之南只設醴尊加勺之所而饌品位置則初不槪見依皇朝禮醴饌同設於西階上似合禮意以此釐正儀註何如上曰依爲之出擧條晩秀曰王世子受二品以上拜禮時控首節次丁未年以煩文因下敎除之矣今番亦依此例儀註中勿爲磨鍊何如上曰依爲之出擧條晩秀曰冠禮時敎書自有五禮儀所載之文勿爲別撰疊用之意庚戌因大臣筵稟定式施行矣今番亦以五禮儀本文書寫前一日內入當日請出入用何如上曰冊印敎命內入內出之節與正副本內入之節亦欲安徐此亦當如是出擧條晩秀曰敎書同盛於敎命函事下敎而宣敎書當先爲行禮何以爲之乎上曰煩文矣出擧條晩秀曰冠禮設醴時醴爵以乙卯奉壽堂進饌時兕觥入用事奉承下敎矣知委華城府使之趁期齎奉上送尊疊亦用丁未嘉禮磁缸事命下矣以此分付而三加時器皿等屬皆以內下者依尙方別單判下擧行矣上曰依爲之出擧條晩秀曰五禮儀冠禮儀有翊衛司勒所部仗衛之文辛卯謄錄以冠禮冊禮吉日相近冠禮亦用儀仗矣今番則慶禮在於同日依辛卯年例擧行何如上曰依爲之出擧條晩秀曰冠禮禮成後會賓贊禮會群臣禮載在禮文而會群臣禮則辛卯庚戌辛巳謄錄皆不擧行今番亦置之而會賓贊禮則何以爲之乎上曰會近於宴以今予心之孺慕何可爲此乎出擧條晩秀曰王世子冊禮後宗廟永寧殿景慕宮展謁之禮以何間推擇而親祭時亞獻之節動駕時闕門外迎送之儀亦爲依禮文取稟乎上曰祗謁廟宮來月更稟擇吉可也出擧條晩秀曰冊禮後進謝箋辛卯丁未兩年因下敎皆追後擇吉擧行內殿則進箋表裏皆自內爲之矣今番則何以爲之而大殿進箋處所則以何處爲之乎上曰儀節則磨鍊而臨殿臨時當下敎矣出擧條晩秀曰王世子冠禮冊儲後陳賀頒敎依下敎當日擧行而冠禮冊禮皆有陳賀今番則慶禮同在一日賀儀則何以爲之處所以何處爲之乎上曰當行於同日而臨殿更當下敎矣出擧條晩秀曰冠禮冊禮皆有三度習儀例爲各日擧行而先期稟定然後可以推擇吉日今番則何以爲之乎上曰當兼爲之更稟可也出擧條晩秀曰冠禮冊禮時陳賀方物物膳勿爲磨鍊事命下矣在前各道方物物膳停封之時政府六曹物膳及京作貢方物依例封進今亦依此知委何如上曰更稟可也出擧條有聞曰俄聞兵曹之言以爲春桂坊吏兵曹知委待下敎當爲肅拜而侍直吳熙常以其非生進亦非初仕承傳之人該曹檢擬未免越格不敢自居以見職屢呈辭狀無意行公云而兵曹判書以此往復政院適因下詢敢此仰達矣上曰吳熙常事極可貴出身之初明於辭受之分數豈不可喜兵判事可謂不察況朱書薦無除職之命者乎大抵莫嚴者官方也吳熙常特遂渠志其望筒置之是誰之子是誰之家乎首初仕中當區處後調用而事面與監造官稍別首仕參奉一人只付司猛軍職其代以吳熙常擬入若此則副率金日柱洗馬李東允雖因特敎陞品處義則必欲同爲之亦於敎官監役中首仕各一人付司正與桂坊皆以口傳擬入事分付可也出擧條命書榻敎曰監造官中有實職人付軍職差代仍敎曰吏曹堂上及兵判皆令入來鑄所擧行也仍命退諸臣以次退出
정조 24년
行都承旨閔台爀坐行左承旨李書九坐行右承旨李尙度坐左副承旨鄭尙愚坐直右副承旨徐有聞坐同副承旨趙弘鎭坐直注書洪奭周仕直金啓溫仕事變假注書尹致永仕
정조 24년
鄭尙愚啓曰來十八日專經武臣殿講日次而動駕相値頉稟之意敢啓傳曰知道
정조 24년
傳于徐有聞曰禮房承旨馳詣宗廟景慕宮奉審摘奸以來
정조 24년
鄭尙愚啓曰今此園幸時廣州境內斥堠伏兵徵發次標信及兵符樻請出之意敢啓傳曰知道
정조 24년
傳于鄭尙愚曰御史入侍
정조 24년
傳于鄭尙愚曰今明夜弛禁
정조 24년
傳于李尙度曰守令之代令該曹口傳差出給馬下送
정조 24년
吏曹口傳政事以李奎南爲松禾縣監李宗恢爲陰竹縣監
정조 24년
趙弘鎭啓曰守令之代令該曹口傳差代給馬下送事命下矣松禾縣監李奎南諫院旣已署經憲府則只有執義曺允遂一人無以備員署經云除在外外未肅拜掌令朴鍾淳卽爲牌招以爲備員署經之地何如傳曰一司除署經下送
정조 24년
鄭尙愚以整理所兵曹言啓曰右邊捕盜大將柳孝源兼察左邊大將而今此園幸時以壯勇營領軍隨駕矣在前如此之時有曾經捕將權察之例留陣訓鍊大將李漢豐姑令權察何如傳曰允令政院牌招聽傳敎可也
정조 24년
鄭尙愚啓曰因兵曹草記園幸時留陣訓鍊大將李漢豐以先廂大將江頭隨駕留陣軍兵則都提調摠察事命下矣在前如此之時有都提調命招之例有從事官發牌聽傳敎之例今番則何以爲之敢稟傳曰從事官發牌聽傳敎可也
정조 24년
鄭尙愚啓曰因兵曹草記園幸時禁衛營留營而大將徐有大別隨駕留營軍兵前大將李邦一代領事命下矣前大將李邦一卽爲牌招聽傳敎何如傳曰允
정조 24년
鄭尙愚以兵曹言啓曰五衛將白東遠方帶別軍職勢難兩處供職呈狀乞遞輪番之任不可久曠改差伐登萬戶印宗瑞素患痰癖之症當寒添劇又得痢疾時月之內萬無登途赴任之望呈狀乞遞實病雖如此不可循例改差罷黜準期不敍何如傳曰允
정조 24년
鄭尙愚以備邊司言啓曰因政院啓辭勅使接見時說話依例書入而或不無未盡之處令廟堂增刪以備睿覽事允下矣就政院書入措語略加修潤還送政院改書以入之意敢啓傳曰知道
정조 24년
鄭尙愚以迎接都監言啓曰本都監郞廳忠勳府都事李奎南移拜外任其代典牲署判官金命淵差下使之察任何如傳曰允
정조 24년
鄭尙愚以御營廳言啓曰本廳哨官李邦鉉酒失謊妄不可仍置汰去懲勵之意敢啓傳曰知道
정조 24년
庚申正月十四日辰時上御便殿左承旨左副承旨入侍時行左承旨李書九左副承旨鄭尙愚記事官金啓溫記注官金景煥記事官李存秀檢校直提學李晩秀以次進伏訖上敎晩秀曰都監擧行何以爲之耶晩秀曰昨日只始役矣上曰玉印何日始刻乎晩秀曰玉印見樣甚大而古例本不深刻云今番則何以爲之乎上曰篆畫務從廣闊而深刻則好矣仍敎曰都監以工曹爲之乎晩秀曰然矣上曰貢市人推捉大臣昨已出擧條而此則決不可任其襲謬各別痛禁亦爲發牌嚴飭於該寺官員可也上曰整理所掌標已盡成給乎晩秀曰華城成冊姑未及來矣上曰春桂坊無在外者乎桂坊之未及上來者問于兵曹使之催促以爲同日肅謝之地好矣晩秀曰春坊則幾盡上來云矣上曰懷德山林處諭善須以私書勸起而於驪州山林處亦然也今番慶禮在予爲何等大事而兩山林前旣幡然於開講之初則今當縟儀之新擧豈不思出而膺命乎此意左承旨亦以筵敎書報好矣命書榻敎曰再明日出宮時嚴時刻單子置之二更三點爲三嚴又命書榻敎曰奉常正南履翼園幸時沿路各邑御史差下牌招仍命退諸臣以次退出
정조 24년
庚申正月十四日未時上御便殿御史入侍時左副承旨鄭尙愚記事官金啓溫記注官金景煥記事官李存秀沿路各邑御史南履翼以次進伏訖上曰御史進前履翼進前上曰各別善爲而隨至園所如有執捉則卽爲書啓回還時亦爲糾察而仍爲隨駕入來好矣下隷宜以經事者率往然後可無生疎之慮欲何以爲之耶履翼曰騎曹玉堂吏隷中前曾下去者一人欲爲率去矣上曰二馬牌給之今日下直可也命履翼先退尙愚曰再明日動駕時右邊捕盜大將柳孝源以壯勇營領軍明日先詣矣所佩命召及大將牌傳令牌何以爲之乎上曰領軍往還間仍佩權察大將兼察牌招聽傳敎可也出擧條命退承史以次退出
정조 24년
行都承旨閔台爀齋宿行左承旨李書九齋宿行右承旨李尙度齋宿左副承旨鄭尙愚齋直右副承旨徐有聞齋直同副承旨趙弘鎭齋宿注書洪奭周齋宿金啓溫齋直事變假注書尹致永仕
정조 24년
鄭尙愚啓曰備邊司郞廳來言今日賓廳日次而顯隆園親祭齋戒相値不得來會云矣敢啓傳曰知道
정조 24년
傳于徐有聞曰三昨旣到鳳城昨日之渡江可知迎勅雖以卄四日磨鍊而兼程驅馳軫念之意須於安州肅川等地差定守令一人別定問安使以卄五日入京傳致事令廟堂卽爲分付遠接使處蓋於其間路程記從撥路足以上來有此下敎竝以此意星火分付而計程再明間當宿安州嚴飭畿營斯速付撥
정조 24년
敦諭兼贊善宋煥箕贊善李城輔今見驪州贊善附奏於敦諭史官之狀啓者猶有逡巡之意兼贊善之附啓難以遲待更此申申卿等其諦悉之自我孝廟盛際命以山野招徠之士皆兼宮銜出入胄筵而諸儒臣未嘗有辭巽而不出者文敬與兩宋文正以贊善進善膺命又如朴文純與故吏曹參判李惟泰故大司憲李翔故進善鄭瀁亦稱自好者輒於一番敦諭出而登朝山野之人雖有介石之操其實卽世祿之家也其所勉膺於同慶之時每不待召命之屢勤則顧今中春之吉三禮竝擧而此時卿等在賓僚之列者寧容過加推讓推讓於例付之銜尙可是銜不可推讓推讓於例召之時尙可是時不可推讓且況今番儀軌悉遵顯廟朝三禮竝擧之例而兼引肅廟庚戌大禮之例而行之則昔先正之造班亦豈非卿等所可倣援而爲則者乎吉日在近卿等知予必欲致之至意趁期上來事下諭仍傳于徐有聞曰更遣史官亦近於外面備例卽令該道道臣將此敦諭令地方官傳諭以其上來日字卽爲狀聞如欲上來則乘馹雖已下諭其外沿路供饋之節嚴飭爲之事一體下諭各該道臣
정조 24년
鄭尙愚以兵曹言啓曰今正月十七日武臣堂上朔試射日次而園幸相値不得爲之之意敢啓傳曰知道
정조 24년
鄭尙愚以整理所言啓曰今此園幸時隨駕各司各營員役以下所佩掌標區別衛內外依例頒給之意敢啓傳曰知道
정조 24년
右議政李時秀箚曰伏以歲元月正皇天篤佑第祿無疆盛禮誕擧歡聲喜氣洋溢寰區惟我聖上五紀如一日之孺慕孝思遇慶尤切乃於元朝伸禮之餘又有園所展拜之命春寒尙緊固非多日動駕之時而奉讀傳敎字字懇至不敢爲瀆撓之計矣曉來風寒斗嚴殆有甚於臘前隆沍夜中氣候尤異於朝晝江外栗烈必倍於城闕勞動玉體移蹕徹曉萬萬非大聖人節宣之宜亦豈所以仰體我慈殿慈宮聖念之道乎臣職忝保護誠不勝區區下忱玆敢猥具短箚仰煩崇聽伏乞聖明亟寢動駕之命更卜吉日千萬幸甚取進止答曰省箚具悉卿懇夜將戒駕心如離弦瞻望珠邱若獲趨庭預思辭園之時還不如不往此祭予心益難按抑矣仍傳于徐有聞曰此批答遣史官傳諭
정조 24년
庚申正月十五日辰時上御便殿軍士房承旨入侍時左副承旨鄭尙愚記事官洪奭周記注官承膺祚記事官李存秀檢校直提學李晩秀以次進伏訖上敎晩秀曰冠冊禮儀注更加詳審以爲釐正之地也敎尙愚曰今日初更四點當入初嚴以此知悉仍命退諸臣以次退出
정조 24년
庚申正月十五日午時上御便殿左承旨入侍時行左承旨李書九記事官洪奭周記注官金景煥承膺祚以次進伏訖上曰兩山林處敦諭今當書下而不但今番慶禮之異於他時當初開講旣已上來則今日之膺命其在出處之義亦無可疑承旨以此意更爲書報東部都事宋欽詩招來鑄所亦以筵敎語及俾傳于兼贊善許可也仍命退承史以次退出
정조 24년
行都承旨閔台爀守宮直行左承旨李書九隨駕宿行右承旨李尙度隨駕宿左副承旨鄭尙愚隨駕直右副承旨徐有聞隨駕直同副承旨趙弘鎭隨駕宿假承旨金祖淳隨駕宿金載翼守宮直注書洪奭周隨駕宿金啓溫隨駕直事變假注書尹致永守宮直
정조 24년
大駕詣始興縣入行宮後內閣政院玉堂藥房朝廷二品以上六曹堂上口傳問安答曰知道大駕詣華城入行宮後內閣政院玉堂藥房朝廷二品以上六曹堂上口傳問安答曰知道仍詣顯隆園入齋室後內閣政院玉堂藥房朝廷二品以上六曹堂上口傳問安答曰知道親祭罷後內閣政院玉堂藥房朝廷二品以上六曹堂上口傳問安答曰知道王大妃殿惠慶宮守宮承旨朝夕問安答曰知道
정조 24년
徐有聞啓曰左議政沈煥之爲承候來待矣傳曰欲爲少憩退去
정조 24년
徐有聞啓曰藥房都提調李時秀提調李秉鼎副提調徐有聞爲承候來待矣傳曰今旣下來何必請對
정조 24년
徐有聞啓曰時原任閣臣爲承候來待矣傳曰退去
정조 24년
鄭尙愚以扈衛廳留都大臣意啓曰臣承命留都一依兵曹啓下事目率領扈衛軍官軍士嚴鼓臨時結陣扈衛後仍詣留陣還住信地間使別將趙拓壤權領而謹依信箭下敎軍官等輪日分用計料之意敢啓傳曰知道
정조 24년
鄭尙愚以扈衛廳留都大臣意啓曰今日大駕擧動後都城各門初昏時閉門啓東時開門事及權閉都城門還宮日量宜預開觀光士民弛禁事自兵曹啓下矣城門旣已早閉晩開則巡邏亦當早發晩罷待南山擧烽發巡而趁啓東時撤還此意令漢城府知委各部使閭巷人俾各知悉亦爲分付於留都營門及左右捕廳左右巡廳何如傳曰允
정조 24년
庚申正月十六日子時上詣顯隆園擧動入侍時行左承旨李書九行右承旨李尙度左副承旨鄭尙愚右副承旨徐有聞同副承旨趙弘鎭假承旨金祖淳記事官洪奭周金啓溫記注官金景煥承膺祚檢校提學鄭民始原任直提學徐鼎修鄭大容檢校直閣徐榮輔沈象奎檢校待敎李存秀以次侍立通禮跪啓外辦上具軍服乘轎出萬八門保定門光德門集禮門景化門銅龍門建陽門肅章門進善門敦化門仍進發出崇禮門至南關王廟前降轎入廟門詣神座前行再拜禮還出廟門敎尙愚曰東南兩廟守直官及守僕等竝捧擧案守直官邊將除授守僕米布題給事分付仍乘馬進發渡鷺梁舟橋至數里許長生峴下馬小駐命承史饋酒敎曰今夜寒意比晝果稍解乎尙愚曰然矣上曰達夜勞動諸臣必以失睡爲慮而予則自初一日以後無夜非失睡之時矣昨日右相箚批可謂寫出眞情辭園之時予亦將不知何以爲心矣仍乘馬進發至馬場坪築臺處下馬少駐上曰擬俟甲子復陪慈駕來此而今此築臺處皆乙卯小駐之地矣少頃乘馬進發至始興縣下馬御行宮夜四更餘矣兵曹判書趙鎭寬進軍令以初吹欲明再吹質明三吹旣明書下三吹時至通禮跪啓外辦上乘轎進發行數里降轎乘馬至安養站築臺處命招入撥將敎曰爾爲撥將今幾年耶對曰戊午年始爲撥將矣上曰昨年則輦路由果川故不得經過此處而安養洞植木申飭何如則其所播植多不成樣爾輩擧行何如是疎忽耶前此亦有屢飭於畿伯者承旨以此意問于畿伯可也仍乘馬進發至果川南面村里下馬御築臺處命招入本村所在民人等敎曰乙卯陪慈駕少駐處皆有居民之築臺而築臺實自爾等所居先倡之故始興之馬場與安養之撥站皆效爾等所爲而年前舊還之特減蓋亦深嘉爾等之誠也近則果無別般民瘼而如或有之則一一詳陳可也民人等曰別無弊瘼之可達者矣上曰此村民戶爲幾何耶民人等曰臺下居民爲十五戶而總一洞里則爲四十餘戶矣上曰身役爲何役耶民人等曰良餉保私餉保等名色有身布所納而亦有長樂隊數戶矣上曰長樂隊有何身役乎民人等曰立番於華城矣上曰爾等所言多未分曉回鑾時當更御此地招見爾等爾等須以一村之民瘼錄成文字以納可也仍乘馬進發過肆覲坪敎曰入廣州境以後道路絶無觀光者此必因昨年處分之故一切嚴禁而然也輦路禁雜固宜自別而多縱校吏到處逬逐必欲使一民不得接跡於淸蹕所見處者此豈成說甚至人家籬戶之間亦無一箇現影者豈廣州一方之初無居民而然耶該留守及地方官擧行萬萬駭然當於行宮拿入嚴處該邑校吏爲先出付兵曹以待處分可也命書駕前下敎曰廣州留守判官記過行宮待令少頃又敎曰踰嶺時校吏亦無一人待令駭然極矣留守已記過當處分而所佩密符卽令替納事分付大駕入長安門由新豐樓左翊門入中陽門下馬御行宮動駕時至上御維與宅命單三吹上乘轎以出左議政沈煥之右議政李時秀進前問候上曰一樣矣仍進發出維與門左翊門新豐樓八達門至下柳川前路降轎乘馬至園所齋室前下馬御齋室上改具翼善冠黪袍烏犀帶乘小轎出齋室東門命亞獻官執事以下先入就位亞獻官沈煥之等以次入就位上詣紅箭門外贊禮戶曹判書李在學前導以入陞自東階詣板位行再拜禮仍詣丁字閣行初獻禮方上香上嗚咽失聲煥之等倉皇進前奏曰殿下何如是乎伏乞以禮制情焉上猶不止時秀曰聖體之勞動已多而今又如是下情不勝萬萬焦迫矣尙愚進爵上執爵以授有聞奠爵訖上又伏地掩抑不已煥之等迭奏曰時刻已久而亞終獻尙不得行豈不未安乎民始曰肅敬之地臣等之如是瀆擾尤極未安伏願卽爲抑情焉執禮仍唱亞獻笏記良久上始就位亞終獻竝如儀行祭訖上步詣園上奉審仍詣紅箭門外乘小轎還御齋室藥房三提調大臣閣臣相繼承候請對藥房又口傳請診竝命退去命閉門後承史侍衛權退諸臣以次權退
정조 24년
大殿內閣政院玉堂藥房朝廷二品以上六曹堂上經宿口傳問安答曰知道辭園禮罷後內閣政院玉堂藥房口傳問安答曰知道大駕還詣水原府入行宮後內閣政院玉堂藥房朝廷二品以上六曹堂上口傳問安答曰知道王大妃殿惠慶宮守宮承旨朝夕問安答曰知道
정조 24년
徐有聞啓曰左議政沈煥之爲承候請對矣傳曰今旣下來退去
정조 24년
徐有聞啓曰藥房三提調爲承候請對矣傳曰今旣下來卿等退去
정조 24년
徐有聞啓曰時原任閣臣爲承候請對矣傳曰退去
정조 24년
傳于李尙度曰經宿而還園官陞敍京鄕守僕及園軍等考例令整理所施賞參奉陞六其代令該曹口傳擬入
정조 24년
傳于徐有聞曰自園所洞口至崇禮門捧上言
정조 24년
鄭尙愚以兵曹言啓曰華城城門放鑰依都城門例自臣曹擧行之意敢啓傳曰知道
정조 24년
徐有聞以迎接都監言啓曰卽接遠接使上送路程記則勅使今月十五日申時渡江以二十六日入京停當云以此日入京之意移文于遠接使而各該司及三道開城府亦爲知委路程記正書以入之意敢啓傳曰知道
정조 24년
徐有聞以迎接都監言啓曰卽接遠接使移文則勅使齎來禮物緞疋數爻謄書上送矣正書以入之意敢啓傳曰知道
정조 24년
徐有聞以迎接都監言啓曰卽接遠接使移文則今此勅使上來時京外宴享及庭排茶啖軍威軍歌舞童游觀牛駞駱牛別雌牛軒架儺禮甁花城門結綵城門砲上下馬砲一竝停免禮樂軍樂陳而不作入京日當以吉服行禮云依此擧行之意分付諸道及各該司軍威軍勿爲待令之意亦爲分付摠戎使廣州留守處何如傳曰允
정조 24년
庚申正月十七日卯時上行辭園禮仍還詣華城行宮入侍時行左承旨李書九行右承旨李尙度左副承旨鄭尙愚右副承旨徐有聞同副承旨趙弘鎭假承旨金祖淳記事官洪奭周金啓溫記注官金景煥承膺祚檢校提學鄭民始原任直提學徐鼎修鄭大容檢校直閣徐榮輔沈象奎檢校待敎李存秀以次隨駕上具翼善冠黪袍烏犀帶出齋室東門乘小轎詣紅箭門外降轎步詣板位行再拜禮訖仍詣園上奉番園司令趙學春前導上曰一提學亦爲上來也民始進前上奉審訖上曰彼入望者是胎峯乎學春曰然矣上曰今則白虎邊樹木亦甚茂密矣學春曰今則殆無可種之隙矣上曰今番植木可謂善成而近則無虎患耶學春曰近頗有之矣上曰樹木之叢密如此安得無是慮而屛風石近亦有濕氣乎學春曰凍解之時其偏得朝陽處每如此矣上曰缺落處近則何如學春曰昨年亦有缺落之痕而卽爲修補矣上曰石品甚好此皆鸎峯之所産者乎民始曰魂遊屛風石長明燈文武二石皆得之於鸎峯矣上曰闌干石傍之所刻牲丹蓮花等屬此皆銀匠之所刻乎民始曰此則刻手之爲也上復周審一回民始曰山上朝氣頗寒伏願趁卽還御焉上曰今當下去矣行纔數步上嗚咽掩抑不能自定承史諸臣皆蒼黃罔措民始曰何又如是乎伏乞少加按住焉上不答仍俯伏叩地不覺失聲左議政沈煥之右議政李時秀與諸閣臣上來迭請還齋室煥之曰殿下何不以禮制情而有此擧乎時秀曰此日此地聖慕雖切而亦何不仰念殿宮之貽慮乎民始曰昨旣經宿於園所慈殿慈宮聞殿下還詣行宮之報然後始可弛慮殿下何不念及於此而任情至此乎如是者良久上嗚咽下敎曰今番慶禮在予爲何等大事也遇慶興慕之中尤有至痛之在中者將何忍使予按抑乎仍又連下不忍聞之敎而玉音掩抑不能成聲民始曰聖心之遇慶興慕臣等亦豈不仰認而以殿下達孝何爲此任情之擧乎侍衛諸臣之在班者皆顚倒上來華城留守徐有隣曰當此告慶之日洋洋陟降亦必悅豫殿下若以陟降之心爲心則何可若是疚懷乎上又嗚咽下敎曰何年非追慕何日非追慕而今年則予之情事尤有自別予何以自抑乎仍以手叩地莎草散落衫袖亦觸裂諸臣益倉皇罔措大臣閣臣左右扶持藥房提調李秉鼎請進茶飮上曰予氣少定然後可進茶飮矣時秀曰如是之際膈候必難定伏乞暫爲進御焉上又却而不御煥之等曰朝候旣寒地氣又甚冷臣等之心誠不勝萬萬罔措矣時秀曰臣等亦豈不知聖慕之無窮而多日勞動連夜失睡之餘今又如此玉候必致愆和膈氣若復添劇則豈不萬萬悶迫乎民始曰到此地頭常例有不暇顧臣等又將犯死罪矣煥之時秀分詣左右請扶掖以起迭請不已上曰少休則當下去矣少頃上又嗚咽失聲曰予雖頑忍今日又何忍下去乎煥之等泣奏曰殿下何爲此不忍聞之敎也臣等之焦迫罔措固不暇言而獨不念陟降之貽憂乎上又以手叩地玉淚汍瀾連下不忍聞之敎煥之等又泣請扶掖上曰予當起立矣仍起立行纔一二步又俯伏嗚咽如是者又數四時秀曰殿下雖以少休爲敎而卽地興慕尤難抑情伏願暫還齋殿焉如是者又有頃上始起諸臣又進前扶掖以下乘小轎還御齋室藥房三提調大臣閣臣等請承候上竝命退去少頃命書九有聞與民始等入侍敎曰勅行再昨已渡江云以趁卄六日入京之意星火知委於儐使而禮單事何以爲之則爲好耶書九曰聞副勅以已稟皇旨爲言云矣民始曰前冬咨文之出來屬耳而今又如是爲說者必是通官輩自下藉賣之說其曰我國配天在該國亦豈非慶禮云者萬不成說今雖欲依例贈給亦必以此意移咨於禮部然後可爲矣上曰然矣若眞有皇旨則豈無文蹟乎安州中使禮單則給之亦無妨以此知委而其外贈給則雖欲爲之必當有咨文以此意先爲言及渠輩觀其所答之如何此意一體知委於儐使左承旨先詣華城書報儐使而畿伯亦爲先詣嚴飭撥路擧行也鼎修書九先退命書榻敎曰廣州留守判官記過分揀牌招受符仍敎曰今將巡審山麓百官及先後廂軍兵皆待于大皇橋前路禮兵房承旨閣臣園官及外使隨駕可也仍改具軍服乘馬出齋室門少許下馬周覽敎曰此是講武堂舊基乎民始曰然矣上曰此外亦有舊基乎園司趙學春曰亦有軍餉庫武庫等舊址矣上指點山麓一一下詢仍敎學春曰此等處皆立標識使後人知其爲舊基則好矣藥房都提調李時秀進前問候上曰今則氣似少降矣仍敎曰卿聞儐使所報乎時秀曰臣果聞之而其在事體決不可容易贈給亦安知非嘗試之計乎上曰然矣我國則其在忠信篤敬之道惟當以皇旨爲準而已儐使之欲許其贈給者亦欠料量而然矣上乘馬前行時秀有隣民始榮輔祖淳象奎尙愚有聞奭周啓溫膺祚存秀等竝騎馬而從至城隍山下馬御小次命宣飯于大臣以下命藥房提調李秉鼎入侍敎曰卿頗老衰故不使之隨來而今始知卿之上來矣仍命同爲宣飯少頃上乘馬由鵲峴路出大皇橋入八達門新豐樓左翊門中陽門下馬御行宮有頃命尙愚與民始有隣等入侍于維與宅又命京畿監司始興縣令果川縣監迎華察訪入侍出榻敎賤臣承命出傳與京畿監司徐鼎修始興縣令尹守翼果川縣監金鋼迎華察訪李元膺偕入進伏上敎鼎修曰五邑別無弊瘼乎鼎修曰無之矣上仍下詢守令察訪職姓名及民瘼守翼鋼等曰別無民瘼之可達者矣上敎元膺曰驛弊知有之一一陳達也元膺曰本驛新設之後坐於土地之鮮少生理未免淡薄雖自昨年因朝令耕食北屯若干田畓而終涉苟艱各樣公貨中三千兩限十年許貸每年三百兩式還報則十年內可以盡報而庶爲聊賴之道驛屬所受食復戶米多在遠邑亦難輸來補糧就其最遠邑移付稍近邑則在元數別無加減在渠輩實爲資益此在惠廳從便移付之如何而已南陽海門站安城康福站俱是僻路別無使星往來兩站馬戶移付本驛之後餘在猶爲五戶此姑權罷位田則收稅付之本驛以補公用至於陽城開川站移設振威邑內事先定馬位畓相換始可以移設擬與該地方官爛商便宜後更議於本府及巡營以爲稟處之地而旣伏承下詢竝此仰達矣上曰令廟堂稟處可也出擧條上曰此外別無弊瘼乎元膺曰小小弊端則當與留守相議釐革矣命守令察訪先退民始曰故相臣李福源墳墓在於南陽府而坐地旣係元帳每年未免納稅云大臣山地之不得入陳恐有欠於優禮之道令該曹許以入陳恐合事宜故敢此仰達矣上曰然則免稅可也出擧條命書九與戶曹判書李在學入侍上曰勅行渡江卽出書目於朝紙從撥路入送於京中也敎在學曰卿於明日隨駕入去則固好矣而灣報已到擧行想必旁午浪費一日此亦可悶矣卿則今日先發待朝入城以爲趁卽擧行之地爲好而亦不必出來祗迎於江頭此意亦爲傳及於館伴也命在學先退仍命諸臣退出夜三鼓復命尙愚入侍承書上言判付訖命退又命明日軍令以辰初三刻書下諸臣以次權退
정조 24년
行都承旨閔台爀坐行左承旨李書九坐行右承旨李尙度坐左副承旨鄭尙愚坐右副承旨徐有聞坐直同副承旨趙弘鎭坐直注書洪奭周仕金啓溫仕直事變假注書尹致永仕
정조 24년
大殿內閣政院玉堂藥房朝廷二品以上六曹堂上經宿口傳問安答曰知道大駕還詣始興縣入行宮後內閣政院玉堂藥房朝廷二品以上六曹堂上口傳問安答曰知道還宮後內閣政院玉堂藥房朝廷二品以上六曹堂上大司諫宗親儀賓口傳問安答曰知道
정조 24년
徐有聞啓曰左議政沈煥之右議政李時秀爲承候請對矣傳曰入侍
정조 24년
吏曹口傳政事以金箕弼爲顯隆園參奉
정조 24년
兵曹口傳政事副司果朴宗珩單付
정조 24년
鄭尙愚以壯勇外營言啓曰依下敎外營隨駕將官將校馬步軍兵等處犒饋之意敢啓傳曰知道
정조 24년
鄭尙愚以壯勇外營言啓曰依下敎外營休息長樂隊左衛左中右三部三百七名等處饒氣之意敢啓傳曰知道
정조 24년
鄭尙愚以壯勇外營言啓曰謹奉傳敎京守僕二名香室守僕一名園所守僕四名書員二人守護軍五十名植木監官一人四山監官四人萬年堤監官一人除本仕敎鍊官一人台峯監官一人各木一疋庫直一名山直七十名台峯山直一名各布一疋依定例自外整理所分等頒賞之意敢啓傳曰知道